**Ann-Mari Andersen** (født 1. desember 1969) er en samisk sanger og musiker fra Kautokeino i Finnmark. Hun har flere albumutgivelser bak seg og synger i en rekke sjangre – alt fra salmesang til techno-pop. I 2008 deltok hun i Melodi Grand Prix 2008 med låten «Ándagassii» – den første samiskspråklige sangen i konkurransen på 28 år, etter «Sámiid ædnan» i 1980.

Liv og virke
------------

### Bakgrunn

Ann-Mari Andersen er født og oppvokst i Kautokeino i Finnmark. Ann-Mari Andersen var ni år da hun begynte å spille gitar, og hun startet også etter hvert å traktere piano, men gitaren forble hovedinstrumentet. Senere har hun like gjerne opptrådt alene med gitaren sin som med fullt band.

### Musiker

Ann-Mari Andersen har vært gjennom mange musikkstiler og -sjangre i løpet av karrieren. I ungdomsårene var hun engasjert i alt fra barnekor og ungdomskor, til gospelkor og rockeband. Andersen spiller en blanding av moderne pop kombinert med ethno- og worldmusic, og hun synger både på samisk og engelsk.

I 1993 deltok Ann-Mari Andersen i Sámi Grand Prix i Kautokeino med sangen «Ráhkisvuohta seamma lea», og vant. Seieren ga henne motivasjon til å jobbe videre med musikk. I år 2000 var Ann-Mari Andersen engasjert en periode ved det samiske nasjonalteateret, Beaivváš Sámi Teáhter. Teateret satte opp en musikalsk kabaret med den kjente regissøren Nils Gaup som veiviser. Med kabareten fulgte det opptredener og turné både i Norge og Finland.

Ann-Mari Andersen ble kjent for et større publikum i 2008, da hun deltok i Melodi Grand Prix med sangen «Ándagassii» (norsk oversettelse: *tilgivelse*). Hun vant delfinalen i Stavanger og nådde finalen i Oslo Spektrum. Sangen var den første samiske sangen i konkurransen på 28 år.

Andersen har utgitt tre album: *Ija hearva* (2003), produsert av Svein Schultz, som blant annet fikk terningkast 5 i Dagbladet; *Ándagassi* (2009), produsert av Stein Austrud, som inneholder både tittellåten «Ándagassii» samt sangen «Du lahka» som klatret til andreplass på Norsktoppen sommeren 2007.

I 2011 ga hun ut *Hosianna!* som inneholder både nye og gamle salmer og andre åndelige sanger. Alle utgivelsene er utgitt av Andersens eget plateselskap, Guldal Rec.

Diskografi
----------

* *Ija hearva* (album) – 2003 – Guldal REC
* *Juovlaráfi* (EP) – 2005 – Guldal REC
* *Du lahka* (singel) – 2007 – Guldal REC
* *Ándagassii* (album) – 2009 – Guldal REC
* *Hosianna!* (album) – 2011 – Guldal REC

Referanser
----------

1. ↑  NRK. «Ann-Mari Andersen». *NRK*. Besøkt 8. april 2018.
2. ↑  Olsen, Lars Richard (7. februar 2013). «Vant kulturprisen». *altaposten.no*. Besøkt 8. april 2018.
3. ↑  «Mer enn snø og vidde» **(norsk)**. Besøkt 8. april 2018.
4. ↑  «guldalrec.no/våre artister». *guldalrec.no*. Besøkt 8. april 2018.
5. ↑  «Blomstringstid for samisk musikk». *www.moss-avis.no* **(norsk)**. 26. september 2009. Besøkt 8. april 2018.
6. ↑  «Samiske takter i Grand Prix». *Adresseavisen*. Besøkt 8. april 2018.
7. ↑  «Ann-Mari Andersen: Ándagassii (CD)». *Samisk bibliotektjeneste - Sámi girjerádjubálvalus*. 14. september 2009. Arkivert fra originalen 9. april 2018. Besøkt 8. april 2018.

Eksterne lenker
---------------

* (en) Ann-Mari Andersen på Apple Music Rediger på Wikidata

* (en) Ann-Mari Andersen på Discogs Rediger på Wikidata

* (en) Ann-Mari Andersen på MusicBrainz Rediger på Wikidata

* (en) Ann-Mari Andersen på Spotify Rediger på Wikidata

* (en) Ann-Mari Andersen på Last.fm Rediger på Wikidata

* (en) Ann-Mari Andersen på AllMusic Rediger på Wikidata
* (no) Blogg
* (no) Plateselskapet Guldal Rec
* (no) Kort presentasjon Melodi Grand Prix-artist 2008

|  |  |
| --- | --- |
| Oppslagsverk/autoritetsdata | MusicBrainz **·** Discogs **·** AllMusic
 |